
Относно: Проект на Постановление на Министерския съвет за изменение и допълнение на Устройствения правилник на Министерството на регионалното развитие и благоустройството, приет с Постановление № 171 на Министерския съвет от 2017 г. (Обн., ДВ., бр. 68 от 2017 г.; изм. и доп., бр. 70 от 2018 г., бр. 31 и 71 от 2019 г., бр. 57 от 2020 г., бр. 53 от 2022 г. и бр. 9 от 2023 г.)        
             
УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

На основание чл. 31, ал. 2 от Устройствения правилник на Министерския съвет и на неговата администрация внасям за разглеждане от Министерския съвет проект на Постановление на Министерския съвет за изменение и допълнение на Устройствения правилник на Министерството на регионалното развитие и благоустройството, приет с Постановление № 171 на Министерския съвет от 2017 г. (Обн., ДВ., бр. 68 от 2017 г.; изм. и доп., бр. 70 от 2018 г., бр. 31 и 71 от 2019 г., бр. 57 от 2020 г., бр. 53 от 2022 г. и бр. 9 от 2023 г.).       
С предложеният проект на акт се прецизират функциите, структурата и организацията на работа на администрацията на министерството във връзка с правомощията на министъра на регионалното развитие и благоустройството като орган на изпълнителната власт, провеждащ държавната политика в областта на регионалното развитие и благоустройството. 
С предложения проект се цели оптимизиране на структурата на административните звена в МРРБ, прецизиране на техните функционални характеристики, както и преодоляване на дублиращи функции. Функциите на административните звена са преразгледани, систематизирани и по-добре дефинирани, а новата им регламентация съответства на функционалната компетентност на министъра на регионалното развитие и благоустройството с цел оптимизиране на дейностите и укрепване на административния капацитет. В проекта на постановление администрацията на МРРБ е структурирана в 2 главни дирекции, 12 дирекции, инспекторат и служител по сигурността на информацията.
Във връзка с получен окончателен одитен доклад от системен одит за увереност относно ефективното функциониране на системите за управление и контрол на Управляващия орган (УО) на Програма „Развитие на регионите“ (ПРР 2021-2027) е направена констатация от Изпълнителна агенция „Одит на средствата от Европейския съюз“, че Устройствения правилник на МРРБ не съдържа изпълняваните от Главна дирекция „Стратегическо планиране и програми за регионално развитие“ (ГД СППРР) функции на УО на ПРР 2021-2027 г. и всички произтичащи от това задължения и отговорности, съгласно регламентите на Европейския съюз за фондовете за споделено управление. Направена е препоръка за предприемане на действия за допълване на тези функции в Устройствения правилник на министерството.
Констатирана е необходимост от прецизиране на наименованията на програмите за европейско териториално сътрудничество, в които Република България участва, в рамките на програмен период 2021-2027 г. Необходимо е да бъдат допълнени функциите на дирекция  "Управление на териториалното сътрудничество" (УТС) с оглед законосъобразното разходване на средства по програмите, провеждане на административни производства по администриране на сигнали за нередност и/или измама, съответно налагане на финансови корекции при установени нередности по програмите за европейско териториално сътрудничество, възможност за предприемане на необходимите мерки за законосъобразно възстановяване на разходи по програмите, както и установяване на недопустими разходи, приложими през новия програмен период.
С оглед на горното е констатирана необходимост от актуализиране и допълване на функциите на отделни структурни звена в МРРБ и правомощията на министъра на регионалното развитие и благоустройството във връзка с дейността на управляващия орган на Програма „Развитие на регионите“ 2021-2027 г., и във връзка с управляващия/националния орган на програмите за трансгранично сътрудничество, както и да се съобразят с действащата нормативна уредба.

В изпълнение на краткосрочните мерки от Насоките на правителството за реформа и оптимизация на държавната администрация, включващи ограничаване броя на дирекциите в общата администрация, намаляване броя на междинните управленски нива като началник на отдели и сектори и намаляване на разходите за персонал с 10 % е извършен анализ на административните звена в МРРБ и е идентифицирана необходимост от систематизиране на функциите на структурните звена, както и оптимизиране на щатната численост на персонала в тях с оглед по-ефективна организация за изпълнение на функциите им.  Констатирана е необходимост от подобряване на координацията между административните звена във ведомството - съгласуване на общи цели, очаквани резултати и въздействия върху заинтересованите страни. Именно тази констатация налага необходимостта от обединяването на структурни звена от общата администрация  с цел оптимизиране на дейностите, които се изпълняват от тях. В резултат на промяната ще бъде намален броят на дирекциите в общата администрация, като се събере изпълнението на функционално свързани дейности в рамките на един процес в едно структурно звено, като дейностите, осъществявани от досегашните дирекции „Правна и „Обществени поръчки“. Предвидено е  създаването на  дирекция „Правни дейности“ с обща численост 35 щатни бройки,  която да обезпечи напълно функциите по осъществяването на правни дейности, процесуално представителство, и процеса по планиране и провеждане на обществените поръчки, които до момента са осъществявани от дирекция „Правна“ –26 щатни бр. и дирекция „Обществени поръчки“ -15 щатни бр. Промяната е с цел оптимизиране на дейностите, които се изпълняват от тях и избягване дублиране на функции. Предложението за тази промяна е продиктувано от обстоятелството, че функциите на двете дирекции са обединени в един общ процес. Независимото им функциониране води до удължени съгласувателни процедури и затруднена координация при реализиране на общи политики. Именно затова обединяването им в една дирекция е стратегическо решение за повишаване на ефективността, прозрачността и бързината на управленските процеси. В рамките на една дирекция ще бъде осъществено оптимизиране на процеси и реализирането на по-добър обмен на данни и с другите структурни звена на ведомството, подобряване на резултатността и същевременно подобряване на разпределението на работата и натоварването на служителите от новата структурна единица. Обединяването ще позволи на досегашните дирекции да функционират при по-тясно взаимодействие и координация съобразно взаимосвързаността на функциите им и намаляване на броя както на управленския състав, така и на експертния състав с общо 6 щатни бройки,  като новосъздадената дирекция ще има един ръководител и организатор по отношение на правните дейности и обществените поръчки . С обединяването на двете дирекции в една ще се оптимизира организацията на работа, качеството и времето - по-кратки срокове за подготовка и одобряване на документи, решения и процедури, както и отчетността и контрола върху дейността им. В резултат на промяната ще бъде намален броят на дирекциите в общата администрация - от 6 на 5.
След извършен цялостен анализ на функциите на дирекция „Информационно обслужване и системи за сигурност“ (ИОСС), беше установена необходимост от цялостното им прецизиране, предвид което в проекта на постановление на Министерския съвет е предвидено изменението им. Необходимостта от изменение на чл. 24 произтича от нуждата функциите на дирекция „Информационно обслужване и системи за сигурност“ да бъдат приведени в съответствие с актуалните изисквания на Закона за киберсигурност, Наредбата за минималните изисквания за мрежова и информационна сигурност, Закона за електронното управление и подзаконовите актове по прилагането му, както и с приложимите изисквания, свързани с използването на системи с изкуствен интелект в публичния сектор. Действащата редакция на чл. 24 от УПМРРБ съдържа технологични, киберсигурностни, организационни и функциите по Закона за защита на класифицираната информация, което затруднява ясното разграничаване на отговорностите и не осигурява достатъчно прецизна функционална основа за вътрешни правила, проектно управление, бюджетни процедури и координация на вътрешноведомствените системи на министерството. Същевременно действащият текст не съдържа изрична и достатъчно разгърната функционална опора за изпълнение на задълженията по мрежова и информационна сигурност, по оперативна съвместимост и електронен обмен, по вътрешно прилагане на изискванията във връзка с използването на изкуствен интелект, както и по планиране, координация и отчетност на проекти и разходи в областта на цифровата трансформация. Налице е и необходимост функциите, произтичащи от Закона за противодействие на тероризма, Закона за отбраната и въоръжените сили, Наредбата за дейностите и задачите по отбранително-мобилизационна подготовка и Закона за защита при бедствия, да бъдат разписани по-ясно, така че да отразяват не само изготвянето на планове, но и координацията на превенцията, оповестяването, взаимодействието, реагирането и поддържането на готовност в системата на министерството.
Предвижда се закриване на Звеното за мрежова и информационна сигурност, като функциите му ще бъдат осъществявани от служител на дирекцията, определен със заповед на министъра и на негово пряко подчинение, който се предвижда да изпълнява функциите на служител за мрежова и информационна сигурност за мрежата на МРРБ, с изключение на използваните от Главна дирекция "Гражданска регистрация и административно обслужване", по Наредбата за минималните изисквания за мрежова и информационна сигурност, приета с Постановление № 186 на Министерския съвет от 2019 г. (Обн., ДВ, бр. 59 от 2019 г.).
Съгласно чл. 20, ал. 1 от Закона за защита на класифицираната информация (ЗЗКИ)  ръководителят на организационната единица ръководи, организира и контролира дейността по защита на класифицираната информация. Съгласно разпоредбата на чл. 20, ал. 4 от ЗЗКИ служителят по сигурността на информацията е пряко подчинен на ръководителя на организационната единица – министъра на регионалното развитие и благоустройството. С оглед изпълнение на функционалните си задължения съгласно ЗЗКИ и предвид спецификата на материята - защита на националната класифицирана информация и защита на чуждестранната класифицирана информация в Министерството на регионалното развитие и благоустройството, се предвижда обособяването на  раздел „Служител по сигурността на информацията“ и извеждане на функциите му от дирекция „Информационно обслужване и системи за сигурност“.
В специализираната администрация също следва да се оптимизират функциите на дирекциите. Функциите в областта на административно-териториалното устройство и местното самоуправление преминават от дирекция „Устройство на територията и административно-териториално устройство“ в Главна дирекция "Гражданска регистрация и административно обслужване"(ГРАО) с обща численост 100 щатни бройки. Предложението за тази промяна е продиктувано от обстоятелството, че функциите на двете дирекции, свързани с местното самоуправление, са близки и следва да бъдат обединени в едно общо звено. Така ще бъде постигнат резултатът функционално свързани дейности да се осъществяват в рамките на един процес в една административна структура. 
На следващо място функциите на министъра по изпълнение на Националната стратегия за цифрова трансформация на строителния сектор 2030 г. и Пътната карта за изпълнение на Националната стратегия за цифрова трансформация на строителния сектор 2030 г., одобрена с Решение № 270 на Министерския съвет от 2023 г., следва да бъдат дефинирани изрично в дирекция от структурата на МРРБ. В действащия Устройствен правилник на МРРБ е предвидена структура от главни дирекции и дирекции, но няма изрично посочена дирекция, чийто основен мандат да е дългосрочното управление на тази конкретна стратегия. С оглед на това, се предлага всички функции във връзка с изпълнението на стратегията да бъдат нормативно определени за изпълнение в една дирекция, като за тази цел се допълват функциите на дирекция „Технически правила и норми“. Предвид характера на реформата, която не представлява единичен ИТ проект, а хоризонтална държавна политика, обхващаща нормативната уредба, инвестиционния процес, строително-информационно моделиране (СИМ/BIM), регистрите, геопространствените данни, цифровите услуги и координацията с външни институции и професионални организации, същата следва да се осъществява в една дирекция, която да поеме: управление на стратегията и пътната карта, нормативни промени, стандартизация (СИМ/BIM, цифрови модели), управление на регистри и информационни системи, мониторинг и отчетност към МС и ЕК.
След извършен анализ на  функциите и административния капацитет в отделните структури на министерството, беше установено, че е целесъобразно в проекта на акт да се предвиди намаляване на общата численост на персонала в организационните структури и административните звена в министерството с 39 щ. бр. -  от 627 на 588 щ. бр. В проекта на постановление на Министерския съвет администрацията на МРРБ е структурирана в 2 главни дирекции, 12 дирекции, инспекторат и служител по сигурността на информацията.
Предложеният проект на постановление на Министерския съвет не води до въздействие върху държавния бюджет, поради което е приложена финансова обосновка съгласно Приложение № 2.2 към чл. 35, ал. 1, т. 4, буква „б“ от Устройствения правилник на Министерския съвет и на неговата администрация. 
[bookmark: _GoBack]Съгласно разпоредбата на чл. 26, ал. 3 от Закона за нормативните актове по проекта на акт е проведено публично обсъждане, като проектът на постановление, докладът към него, частичната предварителна оценка и становището на дирекция „Координация и модернизация на администрацията“ в администрацията на Министерския съвет от съгласуването на оценката, са публикувани на интернет страницата на Министерството на регионалното развитие и благоустройството и на Портала за обществени консултации на Министерския съвет за срок от 30 дни. 
Направените бележки и предложения са отразени съгласно приложената към доклада справка.
Предложеният проект на акт не е свързан с транспониране на актове на Европейския съюз, поради което не се налага да бъде изготвена справка за съответствие с европейското право.
Преписката е оформена съгласно изискванията на чл. 35 от Устройствения правилник на Министерския съвет и на неговата администрация.
Проектът на постановление на Министерския съвет е съгласуван по реда на чл. 32-34 от Устройствения правилник на Министерския съвет и на неговата администрация.
Получените становища, заедно със справка за приетите и неприетите  бележки за това, са приложени към настоящия доклад.

УВАЖАЕМИ ГОСПОДИН МИНИСТЪР - ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,

Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление на Министерския съвет за приемане на Устройствен правилник на Министерството на регионалното развитие и благоустройството.

Приложения: 
1. Проект на постановление на Министерския съвет;
2. Финансова обосновка, одобрена от министъра на финансите;
3. Частична предварителна оценка на въздействието;
4. Становище от дирекция „Координация и модернизация на администрацията“;
5. Проект на съобщение за средствата за масово осведомяване;
6. Таблица за отразяване на становищата от съгласувателната процедура.

